62021TJ0489_RES
(Kawża T-489/21)
Ir-Renju ta’ Spanja
vs
Il-Kummissjoni Ewropea
Sentenza tal-Qorti Ġenerali (Is-Seba’ Awla Estiża) tat‑2 ta’ Lulju 2025
“Għajnuna mill-Istat – Televiżjoni diġitali – Għajnuna għat-tnedija tat-TDT fiż-żoni remoti u inqas urbanizzati (b’eċċezzjoni ta’ Castilla La Mancha) – Deċiżjoni li tiddikjara l-għajnuna illegali u inkompatibbli mas-suq intern – Deċiżjoni li tinfetaħ il-proċedura ta’ investigazzjoni formali – Artikolu 6(1) tar-Regolament (UE) 2015/1589 – Kunċett ta’ ‘skema ta’ għajnuna’ – Selettività – Oneru tal-prova – Newtralità teknoloġika – Vantaġġ – Arrikkiment indebitu”
Rikors għal annullament – Sentenza ta’ annullament – Portata – Deċiżjoni tal-Kummissjoni li tikkonstata l-inkompatibbiltà ta’ għajnuna mas-suq intern u li tordna l-ħlas lura tagħha – Annullament minħabba insuffiċjenza ta’ motivazzjoni – Tkomplija tal-investigazzjoni tal-każ mill-Kummissjoni – Obbligu li tiġi adottata deċiżjoni ġdida ta’ ftuħ tal-proċedura ta’ investigazzjoni formali – Assenza
(Artikoli 108(2) u 266 TFUE)
(ara l-punti 28 sa 34)
Rikors għal annullament – Motivi – Motivi li jistgħu jitqajmu kontra deċiżjoni tal-Kummissjoni fil-qasam tal-għajnuna statali – Motivi invokati mill-partijiet interessati kontra deċiżjoni li tiddikjara għajnuna illegali u inkompatibbli u li tordna l-ħlas lura tagħha – Motivi relatati mad-deċiżjoni ta’ ftuħ tal-proċedura ta’ investigazzjoni formali – Ammissibbiltà
(Artikoli 108(2) u 263 TFUE)
(ara l-punt 40)
Għajnuna mogħtija mill-Istati – Eżami mill-Kummissjoni – Deċiżjoni li tibda l-proċedura ta’ investigazzjoni formali stabbilita fl-Artikolu 108(2) TFUE – Obbligu ta’ motivazzjoni – Portata – Deċiżjoni intiża li tqiegħed lill-partijiet interessati f’pożizzjoni li jipparteċipaw b’mod effikaċi fil-proċedura ta’ investigazzjoni formali – Sunt tal-punti ta’ fatt u ta’ liġi rilevanti – Eżami konġunt tal-kriterji ta’ selettività u ta’ vantaġġ ekonomiku – Ammissibbiltà
(Artikolu 108(2) TFUE; Regolament tal-Kunsill Nru 659/1999, Artikoli 1(h) u 6(1))
(ara l-punti 45 sa 53, 62 sa 64, u 74)
Għajnuna mogħtija mill-Istati – Eżami mill-Kummissjoni – Proċedura amministrattiva – Obbligu tal-Kummissjoni li tintima lill-persuni interessati sabiex jissottomettu l-osservazzjonijiet tagħhom – Obbligu tal-Kummissjoni li tikkomunika lill-Istat Membru kkonċernat l-osservazzjonijiet tal-partijiet interessati l-oħra dwar id-deċiżjoni li tinfetaħ il-proċedura ta’ investigazzjoni formali – Portata
(Artikolu 108(3) TFUE; Regolament tal-Kunsill Nru 2015/1589, Artikolu 6)
(ara l-punti 90 sa 93)
Rikors għal annullament – Sentenza ta’ annullament – Effetti – Annullament ta’ deċiżjoni tal-Kummissjoni li tikkonstata ksur tar-regoli fil-qasam tal-għajnuna mill-Istat – Retroattività tal-annullament – Adozzjoni ta’ deċiżjoni ġdida li tikkonstata l-eżistenza ta’ għajnuna illegali u inkompatibbli mas-suq intern u li tordna l-irkupru tagħha – Ammissibbiltà – Kundizzjonijiet – Deċiżjoni adottata b’osservanza kemm tal-motivazzjoni kif ukoll tad-dispożittiv tas-sentenza ta’ annullament
(Artikolu 266 TFUE)
(ara l-punti 99 sa 106)
Dritt tal-Unjoni Ewropea – Prinċipji – Protezzjoni tal-aspettattivi leġittimi – Kundizzjonijiet – Assigurazzjonijiet preċiżi pprovduti mill-amministrazzjoni – Assenza
(ara l-punti 107 u 108)
Għajnuna mogħtija mill-Istati – Proċedura amministrattiva – Obbligi tal-Kummissjoni – Prinċipju ta’ amministrazzjoni tajba – Osservanza ta’ terminu raġonevoli – Ksur – Assenza
(Karta tad-Drittijiet Fundamentali tal-Unjoni Ewropea, Artikolu 41(1))
(ara l-punti 112 sa 114)
Għajnuna mogħtija mill-Istati – Eżami mill-Kummissjoni – Skema ta’ għajnuna – Kunċett – Kriterji ta’ evalwazzjoni – Skema bbażata fuq dispożizzjoni komuni – Assenza ta’ miżuri supplimentari ta’ applikazzjoni neċessarji għall-għoti ta’ għajnuna individwali – Definizzjoni ġenerali u astratta tal-benefiċjarji – Kundizzjonijiet issodisfatti
(Regolament tal-Kunsill Nru 659/1999, Artikolu 1(d))
(ara l-punti 119 sa 129, 157 sa 159, u 178 sa 181)
Għajnuna mogħtija mill-Istati – Kunċett – Natura selettiva tal-miżura – Finanzjament pubbliku biex jiġi appoġġat il-proċess tad-diġitalizzazzjoni tax-xandir f’ċerti żoni – Kriterji ta' evalwazzjoni – Determinazzjoni tal-kuntest ta’ riferiment
(Artikolu 107(1) TFUE)
(ara l-punti 186 sa 189, u 194 sa 203)
Għajnuna mogħtija mill-Istati – Kunċett – Natura selettiva tal-miżura – Differenzjazzjoni bejn impriżi li jinsabu f’sitwazzjoni fattwali u ġuridika komparabbli fir-rigward tal-għan tas-sistema ta’ riferiment – Evalwazzjoni abbażi tas-sitwazzjoni eżistenti fil-mument tal-adozzjoni tal-miżura inkwistjoni – Oneru tal-prova
(Artikolu 107(1) TFUE)
(ara l-punti 207, 227 sa 233, u 236 sa 239)
Għajnuna mogħtija mill-Istati – Irkupru ta’ għajnuna illegali – Kalkolu tal-ammont li għandu jiġi rkuprat u determinazzjoni tad-destinatarji tal-ordnijiet ta’ ħlas lura – Indikazzjonijiet neċessarji u suffiċjenti pprovduti mill-Kummissjoni
(Artikolu 108 TFUE)
(ara l-punti 274 sa 287)
Għajnuna mogħtija mill-Istati – Irkupru ta’ għajnuna illegali – Stabbiliment mill-ġdid tas-sitwazzjoni preċedenti – Ksur tal-prinċipji ta’ proporzjonalità u ta’ ugwaljanza fit-trattament – Assenza
(Artikolu 108 TFUE)
(ara l-punti 307 sa 311)
Għajnuna mogħtija mill-Istati – Kunċett – Għoti ta’ vantaġġ lill-benefiċjarji – Għanijiet imfittxija mill-Istat – Assenza ta’ effett
(Artikolu 107 TFUE)
(ara l-punti 315 u 316)
Għajnuna mogħtija mill-Istati – Kunċett – Għoti ta’ vantaġġ lill-benefiċjarji – Finanzjament pubbliku intiż li jiġi appoġġat il-proċess tad-diġitalizzazzjoni tax-xandir f’ċerti żoni – Għażla tal-benefiċjarji wara sejħiet għal offerti teknoloġikament mhux newtrali – Sejħiet għal offerti li ma jeskludux l-eżistenza ta’ vantaġġ
(Artikolu 107(1) TFUE ; Komunikazzjoni tal-Kummissjoni 2016/C 262/01, punti 89, 93, 95, u 96)
(ara l-punti 322 sa 328)
Sunt
Il-Qorti Ġenerali, miġbura f’kompożizzjoni estiża, ċaħdet ir-rikors għal annullament ippreżentat mir-Renju ta’ Spanja kontra d-deċiżjoni tal-Kummissjoni Ewropea tal-10 ta’ Ġunju 2021, dwar l-għajnuna mill-Istat mogħtija minn dan l-Istat Membru għat-tnedija tat-televiżjoni diġitali terrestri f’żoni remoti u inqas urbanizzati (
1
). F’dan il-kuntest, il-Qorti Ġenerali ntalbet b’mod partikolari teżamina r-rispett tad-drittijiet tad-difiża ta’ Spanja matul il-proċedura amministrattiva li wasslet għall-adozzjoni tad-deċiżjoni kkontestata, fid-dawl tal-fatt li din ħadet post deċiżjoni preċedenti li kienet ġiet annullata mill-Qorti tal-Ġustizzja.
Bil-għan li tippromwovi l-proċess ta’ tranżizzjoni mix-xandir analoġiku għax-xandir diġitali fit-territorju tagħha, Spanja adottat digriet irjali (
2
) fl-2005 li jobbliga lix-xandara nazzjonali privati u pubbliċi jiżguraw li 95 % u 98 % rispettivament tal-popolazzjoni tirċievi t-televiżjoni diġitali terrestri (TDT).
Sabiex jintlaħqu dawn l-għanijiet ta’ kopertura, l-awtoritajiet Spanjoli taw b’mod partikolari finanzjament pubbliku sabiex isostnu l-proċess ta’ diġitalizzazzjoni f’ċerti żoni inqas urbanizzati u mbiegħda tat-territorju Spanjol u, b’mod iktar partikolari, fi ħdan ir-reġjuni tal-komunitajiet awtonomi li jinsabu f’dawn iż-żoni.
Adita b’ilment f’dan ir-rigward, il-Kummissjoni fetħet proċedura ta’ investigazzjoni formali fis-sens tal-Artikolu 108(2) TFUE għat-territorju Spanjol kollu, bl-eċċezzjoni tal-Comunidad Autónoma de Castilla La Mancha (il-Komunità Awtonoma ta’ Castilla-La Mancha). Fi tmiem din il-proċedura, il-Kummissjoni kkonstatat li kienet ingħatat għajnuna mill-Istat lill-operaturi tal-pjattaforma tat-televiżjoni terrestri għat-tnedija, għall-manutenzjoni u għat-tħaddim tan-netwerk tat-TDT fiż-żoni inqas urbanizzati u remoti inkwistjoni. Filwaqt li kklassifikat din l-għajnuna bħala illegali u inkompatibbli mas-suq intern, bl-eċċezzjoni tal-għajnuna li ngħatat skont il-prinċipju ta’ newtralità teknoloġika, il-Kummissjoni ordnat l-irkupru tagħha permezz tad-Deċiżjoni 2014/489 (
3
).
Ir-rikorsi għal annullament ippreżentati kontra din id-deċiżjoni ġew miċħuda permezz ta’ sitt sentenzi tal-Qorti Ġenerali (
4
). Minnhom sussegwentement ġew ippreżentati appelli li lanqas ma ntlaqgħu mill-Qorti tal-Ġustizzja (
5
), bl-eċċezzjoni ta’ dak li jirrigwarda s-sentenza mogħtija mill-Qorti Ġenerali fil-kawża Comunidad Autónoma de Galicia u Retegal vs Il‑Kummissjoni (
6
). F’din id-deċiżjoni tal-appell, il-Qorti tal-Ġustizzja fil-fatt annullat kemm is-sentenza appellata kif ukoll id-Deċiżjoni tal-Kummissjoni 2014/489 minħabba insuffiċjenza ta’ motivazzjoni dwar is-selettività tal-miżura inkwistjoni (
7
).
Wara din is-sentenza, il-Kummissjoni adottat deċiżjoni ġdida, li fiha kkonstatat b’mod partikolari li l-miżuri meħuda mill-awtoritajiet Spanjoli sabiex jiżguraw it-tnedija tat-televiżjoni diġitali fiż-żoni remoti u inqas urbanizzati tat-territorju Spanjol, bl-eċċezzjoni tal-Komunità Awtonoma ta’ Castilla La Mancha (iktar ‘il quddiem il-“miżura inkwistjoni”), kienu jikkostitwixxu skema ta’ għajnuna ffinanzjata direttament mill-baġit ta’ Spanja jew mill-baġits ta’ ċerti komunitajiet awtonomi u ta’ organi lokali li kienet tagħti vantaġġ selettiv lill-operaturi li joperaw in-netwerk terrestri. Barra minn hekk, peress li qieset li din il-miżura kienet inkompatibbli mas-suq intern u li l-proċedura ta’ komunikazzjoni minn qabel prevista fl-Artikolu 108(3) TFUE ma kinitx ġiet osservata, il-Kummissjoni ordnat l-irkupru tal-għajnuna mogħtija.
Spanja ppreżentat rikors għall-annullament ta’ din id-deċiżjoni quddiem il-Qorti Ġenerali, li ġie miċħud fl-intier tiegħu.
Il-kunsiderazzjonijiet tal-Qorti Ġenerali
Insostenn tar-rikors tagħha, Spanja akkużat lill-Kummissjoni li kisret id-drittijiet tad-difiża tagħha matul il-proċedura amministrattiva li wasslet għall-adozzjoni tad-deċiżjoni kkontestata.
Qabel kollox, Spanja sostniet li, wara l-annullament tad-Deċiżjoni 2014/489, il-Kummissjoni kellha tadotta deċiżjoni ġdida ta’ ftuħ tal-proċedura ta’ investigazzjoni formali.
F’dan ir-rigward, il-Qorti Ġenerali fakkret li, fil-każ ta’ annullament ta’ att li jtemm proċedura amministrattiva li tinkludi fażijiet differenti, il-proċedura intiża li tissostitwixxi dan l-att tista’ titkompla mill-punt preċiż li fih tkun seħħet l-illegalità. Issa, peress li l-Qorti tal-Ġustizzja annullat id-Deċiżjoni 2014/489 minħabba insuffiċjenza ta’ motivazzjoni, l-illegalità li vvizzjat din id-deċiżjoni seħħet fil-mument tal-adozzjoni tagħha u ma kinitx tikkonċerna l-proċedura preċedenti, li dwarha l-Qorti tal-Ġustizzja ma kinitx ippronunzjat ruħha. Minn dan irriżulta li l-eżekuzzjoni tas-sentenza ta’ annullament ma kinitx tobbliga lill-Kummissjoni tkompli l-proċedura kollha prevista fl-Artikolu 108 TFUE.
Imbagħad, il-Qorti Ġenerali ċaħdet il-kritika magħmula minn Spanja fir-rigward tal-analiżi tas-selettività li kienet tinsab fid-deċiżjoni ta’ ftuħ tal-proċedura ta’ investigazzjoni formali. Wara li rrilevat li dan l-ilment kellu jiġi evalwat fid-dawl tad-dispożizzjonijiet tar-Regolament Nru 659/1999 (
8
), il-Qorti Ġenerali fakkret li, konformement mal-Artikolu 6 ta’ dan ir-regolament, id-deċiżjoni ta’ ftuħ kienet tinkludi evalwazzjoni provviżorja kemm tal-klassifikazzjoni tal-miżura bħala għajnuna mill-Istat kif ukoll tal-kompatibbiltà tagħha mas-suq intern. Barra minn hekk, minkejja li jikkostitwixxu żewġ kriterji distinti, il-kunċetti ta’ “vantaġġ” u ta’ “selettività” setgħu jiġu eżaminati flimkien, bħala t-“tielet kundizzjoni”, prevista fl-Artikolu 107(1) TFUE, dwar l-eżistenza ta’ “vantaġġ selettiv”.
Fid-dawl ta’ dawn il-preċiżazzjonijiet, il-Qorti Ġenerali kkonstatat li, fid-dawl tan-natura u tal-kontenut tad-deċiżjoni ta’ ftuħ tal-proċedura ta’ investigazzjoni formali, kif ukoll tal-kuntest tal-adozzjoni tagħha, Spanja setgħet tifhem ir-raġunijiet li bihom il-Kummissjoni qieset, preliminarjament, li l-miżura inkwistjoni kienet tidher li tagħti vantaġġ selettiv b’mod partikolari lill-operaturi tan-netwerk terrestri meta mqabbla mal-operaturi tan-netwerk li jużaw teknoloġiji oħra u, b’mod iktar partikolari, dik satellitari, li kienu f’kompetizzjoni ma’ dawk tal-ewwel għat-trażmissjoni tas-sinjal tat-televiżjoni diġitali previst mis-sistema ġuridika li tirregola t-tranżizzjoni għat-televiżjoni diġitali fi Spanja. Barra minn hekk, kellu jiġi kkonstatat li l-motivazzjoni relatata man-natura selettiva tal-miżura inkwistjoni, li kienet tinsab fid-deċiżjoni ta’ ftuħ, ippermettiet lil Spanja tippreżenta l-perspettiva tagħha dwar din il-kwistjoni, b’mod partikolari fir-rigward tal-komparabbiltà tas-sitwazzjonijiet tat-teknoloġiji terrestri u satellitari.
Għall-bqija, il-Qorti Ġenerali ċaħdet l-ilmenti ta’ Spanja bbażati fuq ksur tad-drittijiet tad-difiża tagħha, sa fejn l-analiżi tas-selettività li kienet tinsab fid-deċiżjoni kkontestata kienet ġdida u bbażata fuq fatti ġodda li ma kinux ġew ikkomunikati lilha. Fuq dan il-punt, il-Qorti Ġenerali enfasizzat li, f’dak li kien jirrigwarda s-selettività tal-miżura inkwistjoni, id-deċiżjoni ta’ ftuħ u r-raġunament sussidjarju espost fid-deċiżjoni kkontestata kienu bbażati, essenzjalment, fuq l-istess premessa u li d-deċiżjoni ta’ ftuħ kienet tinkludi motivazzjoni suffiċjenti f’dan ir-rigward. Barra minn hekk, l-elementi allegatament ġodda invokati minn Spanja ma kinux magħrufa lilha u, fi kwalunkwe każ, ma setgħux jitqiesu li kienu bażi essenzjali għall-konklużjoni tal-Kummissjoni dwar is-selettività tal-miżura inkwistjoni.
Fl-aħħar nett, il-Qorti Ġenerali kkonstatat li, kuntrarjament għal dak li sostniet Spanja, il-Kummissjoni ma kinitx obbligata, bis-saħħa tal-Artikolu 6(2) tar-Regolament 2015/1589 (
9
), li tikkomunikalha l-osservazzjonijiet li rċeviet mingħand partijiet interessati oħra bi tweġiba għat-talbiet għal informazzjoni mibgħuta wara l-annullament tad-Deċiżjoni 2014/489, peress li din id-dispożizzjoni tobbliga biss lill-Kummissjoni tikkomunika l-osservazzjonijiet ippreżentati mill-partijiet interessati dwar id-deċiżjoni ta’ ftuħ tal-proċedura ta’ investigazzjoni formali.
Wara li b’dan il-mod warrbet l-ilmenti kollha bbażati fuq il-ksur tad-drittijiet tad-difiża ta’ Spanja, il-Qorti Ġenerali ċaħdet barra minn hekk l-ilmenti bbażati, essenzjalment, fuq ksur tal-Artikolu 107(1) TFUE minħabba analiżi żbaljata tal-kundizzjoni ta’ selettività. F’dan ir-rigward, Spanja kkritikat b’mod partikolari lill-Kummissjoni talli ma wettqitx eżami konkret u eżawrjenti tal-komparabbiltà tas-sitwazzjonijiet inkwistjoni u talli kkonkludiet li t-teknoloġiji terrestri u satellitari kienu paragunabbli biss abbażi tar-relazzjoni ta’ kompetizzjoni potenzjali tagħhom.
Fuq dan l-aħħar punt, il-Qorti Ġenerali fakkret li miżura tkun selettiva jekk tintroduċi distinzjoni bejn impriżi li jkunu jinsabu f’sitwazzjoni fattwali u ġuridika komparabbli fid-dawl tal-għan tas-sistema ta’ riferiment.
Issa, sa fejn l-għan tas-sistema ta’ riferiment ikun, f’dan il-każ, it-trażmissjoni ta’ emissjonijiet diġitali, il-Kummissjoni ġustament qieset, fid-deċiżjoni kkontestata, li l-operaturi tal-pjattaforma terrestri u l-operaturi tal-pjattaforma satellitari kienu t-tnejn kapaċi jiżguraw din it-trażmissjoni. Kuntrarjament għal dak li sostniet Spanja, dawn iċ-ċirkustanzi kienu jimmilitaw favur ir-rikonoxximent ta’ relazzjoni ta’ kompetizzjoni attwali, u mhux potenzjali, bejn il-pjattaformi terrestri u satellitari.
Barra minn hekk, il-Kummissjoni ma kinitx ikkonkludiet li s-sitwazzjonijiet inkwistjoni kienu komparabbli biss minħabba r-relazzjoni kompetittiva, attwali jew potenzjali, bejn il-pjattaformi terrestri u satellitari. Fil-fatt, mid-deċiżjoni kkontestata kien jirriżulta li hija kienet ħadet inkunsiderazzjoni sensiela ta’ ċirkustanzi li kienu jirrendu simili ż-żewġ teknoloġiji inkwistjoni fid-dawl tal-għan ta’ trażmissjoni tas-sinjal ta’ xandir diġitali.
Kuntrarjament għal dak li allegat Spanja, il-Kummissjoni lanqas ma kienet naqset milli tieħu inkunsiderazzjoni diversi ċirkustanzi fattwali u ġuridiċi li jiddistingwu l-pjattaformi terrestri u satellitari.
F’dan ir-rigward, il-Qorti Ġenerali ċaħdet b’mod partikolari l-argument li, fin-nuqqas li tibbaża l-analiżi tagħha fuq studju tad-differenza fl-ispejjeż bejn it-teknoloġiji terrestri u satellitari, il-Kummissjoni qalbet l-oneru tal-prova tas-selettività li kien jaqa’ fuqha.
Fil-fatt, għalkemm hija l-Kummissjoni li għandha tipproduċi l-prova tal-eżistenza ta’ għajnuna mill-Istat fis-sens tal-Artikolu 107(1) TFUE u, għaldaqstant, ukoll il-prova li l-kundizzjoni għall-għoti ta’ vantaġġ selettiv lill-benefiċjarji tiġi ssodisfatta, hija ma għandhiex l-obbligu li tfittex, fuq inizjattiva tagħha stess u fin-nuqqas ta’ kull indizju f’dan is-sens, l-informazzjoni kollha li tkun tista’ tippreżenta rabta mal-kawża li tiġi adita biha, anki jekk tali informazzjoni tkun tinsab fid-dominju pubbliku.
Minn dan segwa li, f’dan il-każ, kienet Spanja li kellha tipprovdi lill-Kummissjoni l-informazzjoni u l-elementi kollha li jippermettulha tivverifika l-fondatezza tal-argument tagħha bbażat fuq id-differenza fl-ispejjeż bejn it-teknoloġiji terrestri u satellitari, jekk ikun il-każ, wara li tkun stednitha, fil-kuntest tal-proċedura ta’ investigazzjoni formali, tipprovdi l-informazzjoni rilevanti kollha għal dan l-għan.
Peress li l-motivi l-oħra mressqa minn Spanja ġew miċħuda wkoll, il-Qorti Ġenerali ċaħdet ir-rikors għal annullament tiegħu fl-intier tiegħu.
(
1
)	Deċiżjoni tal-Kummissjoni 2014/2021/UE, tal‑10 ta’ Ġunju 2021, dwar l-għajnuna mill-Istat SA.28599 (C23/2010 (ex NN 36/2010, ex CP 163/2009)) implimentata mir-Renju ta’ Spanja għat-tnedija tat-televiżjoni diġitali terrestri f’żoni remoti u inqas urbanizzati b’eċċezzjoni ta’ Castilla-La Mancha) (ĠU 2021, L 417, p. 1).
(
2
)	Real Decreto 944/2005 por el que se aprueba el Plan técnico nacional de la televisión digital terre (id-Digriet Irjali 944/2005 li japprova l-programm tekniku nazzjonali favur it-televiżjoni diġitali terrestri), tad-29 ta’ Lulju 2005 (BOE Nru 181, tat-30 ta’ Lulju 2005, p. 27006).
(
3
)	Deċiżjoni tal-Kummissjoni 2014/489/UE, tad-19 ta’ Ġunju 2013, dwar l-għajnuna mill-Istat SA.28599 (C 23/10 (ex NN 36/10, ex CP 163/09)) implimentata mir-Renju ta’ Spanja għat-tnedija tat-televiżjoni diġitali terrestri f’żoni remoti u inqas urbanizzati b’eċċezzjoni ta’ Castilla-La Mancha) (ĠU 2014 L 217, p. 52).
(
4
)	Sentenzi tas-26 ta’ Novembru 2015, Spanja vs Il-Kummissjoni (T-461/13, EU:T:2015:891), Abertis Telecom u Retevisión I vs Il-Kummissjoni (T-541/13, mhux ippubblikata, EU:T:2015:898), Navarra de Servicios y Tecnologías vs Il-Kummissjoni (T-487/13, mhux ippubblikata, EU:T:2015:899), Comunidad Autónoma de Cataluña u CTTI vs Il-Kummissjoni (T-465/13, mhux ippubblikata, EU:T:2015:900), Comunidad Autónoma de Galicia u Retegal vs Il-Kummissjoni (T-463/13 u T-464/13, mhux ippubblikata, EU:T:2015:901), u Comunidad Autónoma del País Vasco u Itelazpi vs Il-Kummissjoni (T‑462/13, EU:T:2015:902).
(
5
)	Sentenzi tal-20 ta’ Diċembru 2017, Spanja vs Il-Kummissjoni (C-81/16 P, EU:C:2017:1003) u Comunidad Autónoma del País Vasco et vs Il-Kummissjoni (C-66/16 P sa C-69/16 P, EU:C:2017:999).
(
6
)	Sentenza tas-26 ta’ Novembru 2015, Comunidad Autónoma de Galicia u Retegal vs Il-Kummissjoni (T‑463/13 u T-464/13, mhux ippubblikata, EU:T:2015:901).
(
7
)	Sentenza tal-20 ta’ Diċembru 2017, Comunidad Autónoma de Galicia u Retegal vs Il-Kummissjoni (C‑70/16 P, EU:C:2017:1002).
(
8
)	Regolament tal-Kunsill (KE) Nru 659/1999 tat-22 ta’ Marzu 1999 li jistabblixxi regoli dettaljati għall-applikazzjoni tal-Artikolu 93 tat-Trattat dwar il-Komunità Ewropea (ĠU Edizzjoni Speċjali bil-Malti, Kapitolu 1999, Vol. 83, p. 1).
(
9
)	Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 [TFUE] (ĠU 2015, L 248, p. 9).